Dwarskersbos-lyk identifiseer | Netwerk24
Wyle Joneve BassonFoto:
Die polisie het bevestig dat die lyk van ’n vrou wat verlede Dinsdag naby Dwarskersbos uitgespoel het, inderdaad dié van Joneve Nocosliolovas (Basson) van Velddrif is.
Volgens ’n plaaslike polisiewoord­voerder, kapt. Tania Helfrich, het Joneve (34) Donderdag 22 Augustus vermis geraak. Haar lyk is vyf dae later op 29 Augustus, ná ’n soektog, in die vlakwater tussen Dwarskersbos en die Rocherpan-natuurreservaat deur polisiebeamptes gevind.
Volgens die polisie het beeldmateriaal van ’n kringtelevisiekamerastelsel getoon dat Joneve in ’n Laaiplek-winkel op die dag van haar verdwyning was. Sy het dieselfde klere in die winkel aangehad as toe haar lyk dae later ontdek is.
Volgens Helfrich het die nadoodse ondersoek misdaad uitgeskakel. Die presiese omstandighede rakende haar dood is onbekend. Joneve was die assistentbestuurder by Charlie’s Brewhouse, ’n gewilde restaurant in Port Owen, Velddrif.
Op Vrydag 30 Augustus het Charlie’s Brewhouse die nuus van Joneve se dood op Facebook bekend gemaak en gesê die “span gaan haar geweldig mis”.
“Sy het soveel lig na die mense om haar se lewe gebring.”
Talle hartseer en geskokte kliënte van die restaurant het op die nuus gereageer deur hul innige medelye met haar vriende, familie en kollegas op sosiale media uit te spreek. Sy is deur talle kliënte beskryf as ’n vriendelike en professionele individu wat altyd bereid was om te help.